钦定古今图书集成/明伦汇编/氏族典/第082卷 > 吴裕中
## 钦定古今图书集成/明伦汇编/氏族典/第082卷 > 吴裕中

按《江夏县志》：“裕中，字磊石，号敬庵，万历己未进士，授
广东顺德知县。贤能有声，擢江西道御史，巡视皇城。
次辅丁绍轼，内党客魏，举朝侧目。裕中午夜焚香告
天，请以死。继伸纸具疏槁，未数行，风旋灭烛者三。奏
上阁票拟，已有旨姑不究。丁辅嗾崔、魏，矫旨削夺，廷
杖一百。血如注，肉成糜，骨节碎折，犹闻诵天子圣明”
不绝口。未几，气绝。戊辰，追恤死谏诸臣，赠太仆寺卿，
荫一子入监读书，赐祭葬。